**Εξαιρετικές οικονομικές επιδόσεις του Γενικού Νοσοκομείου Αγίου Νικολάου για τα έτη 2013-2016**

**Εξαιρετικές οικονομικές επιδόσεις** εμφάνισε το Γενικό Νοσοκομείο Αγίου Νικολάου για τα έτη 2013-2016 σύμφωνα με τα αποτελέσματα διπλωματικής εργασίας με τίτλο *«Χρηματοοικονομική Ανάλυση Γενικών Νοσοκομείων 7ης ΥΠΕ Κρήτης»* που εκπονήθηκε από την κ. Ζ. Σαραντοπούλου, Οικονομολόγο Υγείας, MSc Διοίκησης Μονάδων Υγείας για το Ελληνικό Ανοικτό Πανεπιστήμιο. Η εργασία περιελάμβανε την ανάλυση των δημοσιευμένων οικονομικών καταστάσεων 4 Γενικών Νοσοκομείων της 7ης ΥΠΕ Κρήτης (ΠΑΓΝΗ, ΓΝΗ «Βενιζέλειο», ΓΝ Χανίων και ΓΝ Αγίου Νικολάου) με τη χρήση 14 αριθμοδεικτών και εξήχθησαν συμπεράσματα σχετικά με την χρηματοοικονομική διάρθρωση, τη ρευστότητα, την αποδοτικότητα, την κερδοφορία και τη δραστηριότητα των νοσοκομείων.

Από την ανάλυση των στοιχείων προέκυψε ότι το Γενικό Νοσοκομείο Αγίου Νικολάου εμφάνισε συνολικά **την καλύτερη εικόνα από τα μελετώμενα νοσοκομεία της 7ης ΥΠΕ Κρήτης** με αρκετά ικανοποιητική κερδοφορία, υψηλή ταμειακή ρευστότητα, υψηλή αποδοτικότητα απασχολουμένου κεφαλαίου και χαμηλή δανειακή επιβάρυνση. Σύμφωνα με την έρευνα, η συνολική θετική εικόνα του νοσοκομείου οφείλεται στην αποτελεσματικότητα της Διοίκησης, στην εξοικονόμηση πόρων από τη διασύνδεση του νοσοκομείου με άλλες οργανικές μονάδες, στην ελάττωση του κόστους των παρεχόμενων υπηρεσιών, στην αύξηση της αποδοτικότητας και την ενίσχυση της παραγωγικότητας και στην απουσία ανταγωνισμού λόγω μη ύπαρξης ιδιωτικών μονάδων παροχής υπηρεσιών υγείας στο Ν. Λασιθίου.

Ολόκληρη η μελέτη είναι διαθέσιμη στον ακόλουθο σύνδεσμο:

<https://apothesis.eap.gr/handle/repo/38121>